作者:洪諮夔
標題:賀新郎
內容:誰識昂昂鶴。且隨緣、剩水殘山，東村西落。世事幾番新局面，看底卻高三著。況轉首、西山日薄。雪意壓簷梅索笑，任柄長、柄短鄰家杓。篘小甕，動孤酌。見花憶得年時昨。正微醺、獨步黃昏，被花迷卻。冷月吹香春弄影，麼鳳梢頭先覺。恍夢斷、羅浮山腳。欲寄心期無驛使，想凌寒、不奈腰肢約，空憑暖，畫欄角。